text: Nu kommer varmen
  16 april 2012 kl. 06.52
  I nat var der frost flere steder. Men fra på torsdag bliver det varmt.
  Ugens første dage bliver kølige. Men fra torsdag bliver det 15 grader, og varmen fortsætter sandsynligvis måneden ud.
  - Der har været nattefrost på det sidste, men det vil være passé med det lunere vejr, som vi har i udsigt, siger vagtchef på DMI Klaus Larsen til Ritzau.
  Varmen øger sandsynligheden for tordenvejr. Det oplevede vi i sidste uge, hvor der både onsdag og torsdag blev registreret lynnedslag.
  - Det ser ud til, at vi slipper for torden i denne uge, men til gengæld må vi kæmpe med regn, siger vagtchefen.
  April har i gennemsnit 2,6 døgn med sne og 6,6 døgn med frost. Den normale gennemsnitstemperatur er 5,7 grader.
  